Ως ιστορικό βήμα με αμοιβαίες υποχωρήσεις εκατέρωθεν χαρακτήρισε ο Πρωθυπουργός την συμφωνία Πολιτείας-Εκκλησίας.

Σε συνέντευξή του στην τηλεόραση του Alpha, ο Αλέξης Τσίπρας υπεραμύνθηκε της συμφωνίας λέγοντας ότι θα υπάρχει κοινό όφελος και στην Εκκλησία και στο κράτος. Επεσήμανε δε ότι «σε κάθε ιστορικό βήμα υπάρχουν αντιδράσεις» αλλά πρόσθεσε ότι η ιστορία θα καταγράψει τη συμφωνία και όχι τις αντιδράσεις.

Ο πρωθυπουργός ανακοίνωσε ότι οι 10.000 θέσεις στο δημόσιο που θα αποδεσμευτούν από την αποχώρηση των ιερέων από την μισθοδοσία του δημοσίου , θα «προκηρυχθούν άμεσα εντός του 2019 και θα αρχίσουν να καλύπτονται από 2020 και μετά» και θα αφορούν γιατρούς καθηγητές, δασκάλους, νοσηλευτές.

Υπογράμμισε ότι "κατοχυρώνουμε το 1:1 και έχουμε επιπλέον 10.000 θέσεις εργασίας". Τόνισε ότι το 1:1 για το 2019 ειδικότερα σημαίνει ότι καθώς αναμένεται να έχουμε 8- 8,5 χιλιάδες αποχωρήσεις από το δημόσιο, θα έχουμε 8- 8,5 χιλιάδες προκηρύξεις θέσεων εργασίας στον δημόσιο τομέα από τον ΑΣΕΠ εκεί που έχουμε ανάγκη, συν 7,5 χιλιάδες που έχω εξαγγείλει επιπρόσθετα γιατί έχουμε βρει τους δημοσιονομικούς πόρους (4,5 χιλιάδες στην ειδική αγωγή, εκπαιδευτικούς και 3 χιλιάδες για το πρόγραμμα Βοήθεια στο Σπίτι"). Πρόσθεσε ότι το 2020 που αναμένεται πάλι να έχουμε 8- 8,5 χιλιάδες, θα έχουμε συν 10.000, θα έχουμε 18.500 νέες θέσεις εργασίας σε καίριες θέσεις στο Δημόσιο.

Ο πρωθυπουργός είπε ότι το ενιαίο μισθολόγιο θα ελαφρυνθεί κατά περίπου 200 εκατ. αφού αποχωρούν από αυτό οι ιερείς. 'Αρα, λοιπόν το ποσό αυτό θα απελευθερωθεί για να προχωρήσουν οι 10.000 προσλήψεις για το 2020. Είπε ότι το δημοσιονομικό κόστος περίπου 200 εκατ. που θα υπάρξει από τις 10.000 θέσεις, θα υπάρχει η δυνατότητα να καλυφθεί.

Τόνισε ότι το 1:1 για το 2019 ειδικότερα σημαίνει ότι καθώς αναμένεται να έχουμε 8- 8,5 χιλιάδες αποχωρήσεις από το δημόσιο, θα έχουμε 8- 8,5 χιλιάδες προκηρύξεις θέσεων εργασίας στον δημόσιο τομέα από τον ΑΣΕΠ εκεί που έχουμε ανάγκη, συν 7,5 χιλιάδες που έχω εξαγγείλει επιπρόσθετα γιατί έχουμε βρει τους δημοσιονομικούς πόρους (4,5 χιλιάδες στην ειδική αγωγή, εκπαιδευτικούς και 3 χιλιάδες για το πρόγραμμα Βοήθεια στο Σπίτι"). Πρόσθεσε ότι το 2020 που αναμένεται πάλι να έχουμε 8- 8,5 χιλιάδες, θα έχουμε συν 10.000, θα έχουμε 18.500 νέες θέσεις εργασίας σε καίριες θέσεις στο Δημόσιο.

Θα βρούμε τα χρήματα για την Εκκλησία

Αναφερόμενος στην ουσία της συμφωνίας και ερωτηθείς για το πού θα βρει τα χρήματα το Κράτος για να πληρώνει τα 210 περίπου εκατ. ευρώ στην Εκκλησία, υπό την μορφή επιδότησης, ο κ. Τσίπρας παρέπεμψε στα έσοδα από το Ταμείο που θα δημιουργηθεί από κοινού μεταξύ Εκκλησίας-Πολιτείας. Τόνισε δε πως από την εκκλησιαστική περιουσία την μη αξιοποιήσιμη που λιμνάζει αλλά και την αξιοποιήσιμη την οποία εθελοντικά θα συνεισφέρει η Εκκλησία, σε βάθος χρόνου 10-15 ετών θα μπορεί το κράτος να παίρνει τα χρήματα αυτά για να πληρώνει την επιδότηση προς την Εκκλησία.

«Θα έχει κέρδος και το Κράτος και η Εκκλησία. Η Εκκλησία θα μπορέσει να γίνει αυτόνομη και αυτοδύναμη, θα μπορέσει να προχωρήσει σε κάλυψη των αναγκών της και στο κοινωνικό της έργο» είπε χαρακτηριστικά.

Ως προς το κόστος ο κ. Τσίπρας απάντησε: «Για το 2020 θα έχουμε δημοσιονομικό κόστος γύρω στα 200 εκατ. ευρώ. Μην έχετε αμφιβολία, θα έχουμε την δυνατότητα να τα καλύψουμε παρά την καταστροφολογία. Πάει καλά η οικονομία και δίνουμε περισσότερα από όσα εξήγγειλα στην ΔΕΘ, οι εξαγγελίες μου ήταν 750 εκατ. ευρώ, τώρα φτάνουμε στα 900 εκατ. ευρώ» είπε.

Το παρασκήνιο της συμφωνίας με Ιερώνυμο

Ερωτηθείς για το παρασκήνιο της συμφωνία με τον Αρχιεπίσκοπο Ιερώνυμο, ο πρωθυπουργός αστειεύτηκε: «Ακόμη κι αν κάποιος είναι άθρησκος, στα θαύματα της βούλησης μπορεί να πιστεύει».

Αποκάλυψε δε ότι «δεν έγινε μέσα στα 45 λεπτά η συμφωνία. Αυτό το «θαύμα» είχε περίπου τρία χρόνια προεργασίας. Εδώ και ενάμιση χρόνο συζητούν οι επιτροπές μας. Ανέθεσα στον κ. Χαρίτση να καταγραφεί η εκκλησιαστική περιουσία μάλιστα έφτιαξε και ΕΣΠΑ για να υπάρξει η καταγραφή της περιουσίας. Ηδη έχουμε προχωρήσει αρκετά, έχουν μπει εθελοντικά 22 μητροπόλεις, γιατί αρχικά ήταν μόνο η Αρχιεπισκοπή».

«Προσχωρώ στο δόγμα Πολάκη»

Ερωτηθείς για την περίφημη ομιλία Πολάκη στην ΚΕ του ΣΥΡΙΖΑ ότι πρέπει να μπουν κάποιοι φυλακή για να κερδίσει ο ΣΥΡΙΖΑ τις εκλογές, ο κ. Τσίπρας υποστήριξε ότι τα όσα είπε ο κ. Πολάκης αποτελούν «διερμηνεία του λαϊκού αισθήματος».

«Αν το δόγμα Πολάκη είναι η εφαρμογή του νόμου, τότε προσχωρώ σ’ αυτό το δόγμα. Αν το δόγμα της άλλης πλευράς είναι η ατιμωρησία, διαφωνώ. Αλλωστε προχωράμε πολύ προσεκτικά. Δεν με ακούσατε εμένα να βγω και να πω ότι ο ένας ή ο άλλος είναι ένοχος, αυτό που λέω είναι να αποδοθεί δικαιοσύνη και να αφεθεί η Δικαιοσύνη να κάνει ελεύθερη τη δουλειά της.

Αν διαφωνεί κανείς με το δόγμα να εφαρμόζονται οι νόμοι, να δούμε σε ποιο δόγμα να προσχωρήσουμε;» είπε.

Πρόσθεσε σε πως «Οι κυβερνήσεις δεν βάζουν κανέναν φυλακή. Η Βουλή αναδεικνύει υποθέσεις, δίνει στοιχεία και προσπαθεί να διαμορφώνει κλίμα ελευθερίας στους δικαστικούς λειτουργούς να κάνουν το καθήκον τους, όπως ο νόμος ορίζει. Ο κ. Παπαντωνίου προφυλακίστηκε επειδή είναι πολιτική σκευωρία;».

Πρώτο κόμμα ο ΣΥΡΙΖΑ στις ευρωεκλογές

Ο Αλέξης Τσίπρας αμφισβήτησε το δημοσκοπικό προβάδισμα της ΝΔ και υποστήριξε: «Στις ευρωεκλογές ο ΣΥΡΙΖΑ θα είναι πρώτο κόμμα και η επόμενη ημέρα θα είναι δύσκολη για τον κ. Μητσοτάκη».

"Αυτός είναι ο στόχος μου, αυτό επιθυμώ και θα το πετύχω", είπε και εξέφρασε την εκτίμηση ότι θα γυρίσει μπούμερανγκ για τον κ. Μητσοτάκη η δημοσκοπική πρωτιά της Ν.Δ. όταν θα διαπιστώσει μετά τις ευρωεκλογές ότι πρώτο κόμμα θα είναι ο ΣΥΡΙΖΑ.

Για να προσθέσει: «Ο κ. Μητσοτάκης δεν μας λέει κάτι για το αύριο. Λέει ότι ο Τσίπρας είναι κακός, ο Τσίπρας είναι ψεύτης, η κυβέρνηση της χειρότερης 50ετίας. Αλλά δεν μας λέει κάτι για την επόμενη ημέρα. Γι’ αυτό θα χάσει τις ευρωεκλογές και τις εθνικές εκλογές, όταν έρθει η ώρα τους, τον Οκτώβριο του 2019».

Για την εκλογή Προέδρου από το λαό

«Φροντίσαμε στην τελική πρόταση που καταθέσαμε η εκλογή Προέδρου από το λαό να είναι η ύστατη επιλογή. Στην πραγματικότητα είναι μια διαδικασία για να εκβιάσουμε τη συναίνεση», είπε και πρόσθεσε ότι στόχος των αλλαγών στην προτεινόμενη συνταγματική αλλαγή είναι να αποσυνδεθεί η εκλογή προέδρου από την κοινοβουλευτική περίοδο, να μην πέφτουν κυβερνήσεις αν δεν βρίσκονται 180 βουλευτές. Μετά την επιλογή μας να ψηφίσουμε την απλή αναλογική, και να τη βάλουμε και στο Σύνταγμα. (...) Οι αυτοδυναμίες δεν θα βγαίνουν με χαμηλότερα από 44%- 45%. Ξεχνάμε τη λογική των αυτοδύναμων κυβερνήσεων και πάμε σε ένα σύστημα πιο πλουραλιστικό, με θεσμικά αντίμετρα. να μην πέφτει η κυβέρνηση με απλή πρόταση δυσπιστίας ή με την εκλογή προέδρου.

Για την επιδιωκόμενη συναίνεση

«Ποτέ στον πολιτικό βίο δεν υπήρξε περίοδος που να μην υπάρχουν συγκρούσεις και αντιπαραθέσεις. Αν θα υπάρχει δυνατότητα και όροι που θα ενισχύουν τις κυβερνητικές συγκλίσεις είναι ένα θέμα. Πολιτική ανωμαλία θα ήταν οι δύο πόλοι να τα έβρισκαν ξαφνικά, όπως έγινε με ΝΔ και ΠΑΣΟΚ που ξέχασαν τις διαφορές τους για να κουκουλώσουν. Ο λαός γνωρίζει ότι η χώρα χρεοκόπησε και αυτό δεν έγινε από ατύχημα. Υπήρξε κλατασπατάληση πόρων, μηχανή παραγωγής ελλειμμάτων και σκάνδαλα που οδήγησαν τη χώρα στη χρεοκοπία. Υπάρχει και το ζήτημα της δικαίωσης απέναντι σ' αυτή την ύβρι που διεπράχθη, είναι λαϊκή απαίτηση, μετά την ύβρι υπάρχει και η Νέμεσις.

Για τη συμφωνία των Πρεσπών

Ο πρωθυπουργός εμφανίστηκε απολύτως βέβαιος ότι θα περάσει η συμφωνία των Πρεσπών. «Θέλετε να βάλουμε στοίχημα;» είπε στον Αντώνη Σρόιτερ. «Η Συμφωνία θα περάσει για έναν λόγο. Γιατί και ο τελευταίος πολίτης καταλαβαίνει ότι παρά τις δυσκολίες, παρά τα προβλήματα, αυτή η Συμφωνία ωφελεί τη χώρα και ιδίως τη Βόρεια Ελλάδα και τη Θεσσαλονίκη», υποστήριξε.

Ερωτηθεί αν θα έχει η κυβέρνησή του την δεδηλωμένη απάντησε: «Πιστεύω θα την έχει. Παρά την έντονη διαφωνία που έχω με τον Πάνο Καμμένο για την στάση που κρατά στο θέμα της συμφωνίας των Πρεσπών, έχουμε μια έντιμη συνεργασία. Είναι θέμα αρχών γι' αυτών, τον καταλαβαίνω. Πιστεύω, γιατί τον ξέρω τον Πάνο Καμμένο, ότι θα πάρει μια χρήσιμη απόφαση. Δεν ξέρω αν θα μείνει στην κυβέρνηση, αλλά δεν θα αποτελέσει εμπόδιο στην πορεία της κυβέρνησης».

Για Κοτζιά

Εγώ δεν θυσίασα κανέναν. Ο υπ. Εξωτερικών παραιτήθηκε, είναι κατανοητό. Είχε εξαιρετικό έργο, αλλά είχε έντονη πολιτική και ιδεολογική αντιπαράθεση με τον Πάνο Καμμένο η οποία στο τέλος άρχισε να παίρνει και χαρακτήρα προσωπικών επιθέσεων και για λόγους προσωπικής ευθιξίας, επέλεξε να παραιτηθεί. Με τον Κοτζιά μπορεί να διαφωνεί κανείς σε πολλά αλλά δεν μπορεί να τον κατηγορήσει κανείς για έλλειψη εντιμότητας. Εκανε μήνυση για δημοσιεύματα και καλά έκανε.

Για το αν είπε για Σόρος ο Καμμένος στο υπουργικό

Ο κ. Καμμένος έχει κάνει σχετικές δηλώσεις ότι δεν κατηγόρησε ποτέ την κυβέρνηση για κάτι τέτοιο.

Για την επέκταση της αιγιαλίτιδας

Η ανακοίνωση της επέκτασης της αιγιαλίτιδας ζώνης έγινε με "άτσαλο τρόπο" στη τελετή παράδοσης-παραλαβής του υπουργείου Εξωτερικών, καθώς θα έπρεπε να ενημερωθούν πρώτα τα κόμματα, είπε ο Αλέξης Τσίπρας.

Τόνισε πως αλλάζει την τακτική, όχι τη στρατηγική, γι αυτό θα προχωρήσει σε ενημέρωση των κομμάτων και δεν θα γίνει η επέκταση με την έκδοση Προεδρικών Διαταγμάτων, αλλά με ψηφοφορία στη Βουλή και τα κόμματα θα κληθούν να πάρουν θέση.

«Ασκούμε το κυριαρχικό μας δικαίωμα ξεκινώντας από το Ιόνιο, αλλά δεν απεμπολούμε το κυριαρχικό μας δικαίωμα να το επεκτείνουμε σταδιακά σε όλη την επικράτεια» είπε.

Επίθεση στην αντιπολίτευση για τα αναδρομικά

«Αντί να κάτσουν ήρεμα και ήσυχα και να πουν μπράβο, τα καταφέρατε, κάνουν και κριτική», είπε ο Αλ. Τσίπρας αναφορικά με την κριτική της αξιωματικής αντιπολίτευσης περί καθυστέρησης για την επιστροφή των αναδρομικών.

Η κριτική της αντιπολίτευσης στο θέμα της επιστροφής των αναδρομικών θυμίζει τον εμπρηστή που βάζει φωτιά στο δάσος και μετά βγαίνει στα κανάλια και κατηγορεί την Πυροσβεστική ότι άργησε να σβήσει τη φωτιά, είπε ο πρωθυπουργός.

Η κυβέρνηση ματώνει όλα αυτά τα χρόνια για να ενισχύσει τους αδύναμους και να αποκαταστήσει αδικίες, δήλωσε ο Αλέξης Τσίπρας.

Η μόνη περίπτωση να μην αποκατασταθεί η αδικία στους συνταξιούχους είναι να εκλεγεί ο κ. Μητσοτάκης στις βουλευτικές εκλογές του 2019, διότι θα εφαρμόσει Ασφαλιστικό τύπου Πινοσέτ και μέτρα ΔΝΤ, επισήμανε.

Για θάνατο Κατσίφα

Σήμερα είναι ημέρα πένθους για την οικογένεια Κατσίφα και την ομογένεια. Δικαιολογημένη η πικρία και η οργή και ο θυμός. Δεν θέλω να μπω σε αντιπαράθεση με αυτό. Η Ελλάδα έκανε από την πρώτη στιγμή ό,τι έπρεπε να κάνει. Θα μας δοθεί πλήρες πόρισμα για τα αίτια αυτής πολύ δυσάρεστης εξέλιξης. Αυτό το γεγονός μας έχει κάνει να ξεχάσουμε ότι στις Βουλιαράτες εκείνη την ημέρα είχαμε των ταφή των οστών των πεσόντων ηρώων μας στην Αλβανία, με παρουσία της Ελληνίδας υπουργού Πολιτισμού.Αυτές είναι εξελίξεις που δεν πρέπει να τις ξεχνάμε. Πρέπει να προχωρήσουμε σε βήματα ώστε να αποδοθούν στην ομογένεια στην Αλβανία όλα όσα δικαιούται.